钦定古今图书集成/明伦汇编/氏族典/第023卷 > 《廖用贤尚友录》 > 冯乳陈
## 钦定古今图书集成/明伦汇编/氏族典/第023卷 > 《廖用贤尚友录》 > 冯乳陈

按《北燕录》：乳陈，跋从兄子也。性甚麤犷，勇气过人。慕
容云时，仕至中军将军、并州牧，镇白狼。跋之兴建大
业，有功力焉。及即伪位，署为征西大将军并青二州
牧，封上谷公。乳陈与万泥自以宗室至戚，素有大功，
谓当入为公辅。跋以二藩任重，久而弗征，并怀怨憾，
乃密遣人告万泥曰：“乳陈有至谋，愿与叔父图之。”万
泥遂奔白狼，阻兵以叛。跋遣汲郡公弘与卫将军张
兴帅步骑二万讨之。弘先遣使谕之曰：“昔者兄弟乘
风云之运，抚翼而起。群公以天命所钟，人望攸属，逼
奉主上，光践宝位，裂土疏爵，当与兄弟共之。奈何欲
寻干戈于萧墙，弃友于而为阏伯？过贵能改，善莫大
焉。宜舍兹嫌，同奖王室。”万泥欲降，乳陈按剑怒曰：“大
丈夫生死有命，决之今日，何谓降也！”遂克期出战。兴
谓弘曰：“贼明日出战，今夜必来袭击我营，宜命三军
以备不虞。”弘乃密严，仍令人课草十束，畜火伏兵以
待之。是夜，万泥、乳陈果遣壮士千馀人来斫营，众火
俱起，伏兵邀击，俘斩无遗。乳陈等惧而出降，弘皆斩
之。